ภาคเหนือค่าฝุ่นลดลง จากสภาพอากาศยกตัวได้ดีขึ้น จนช่วยลดการสะสมของฝุ่นละอองในบางพื้นที่ลง
ภาคเหนือค่าฝุ่นลดลง จากสภาพอากาศยกตัวได้ดีขึ้น จนช่วยลดการสะสมของฝุ่นละอองในบางพื้นที่ลง นายประลอง ดำรงค์ไทย อธิบดีกรมควบคุมมลพิษ (คพ.) กล่าวว่า จากการติดตามตรวจสอบสถานการณ์หมอกควันภาคเหนือ 17 จังหวัดวันนี้ 19 เมษายน 2563 คุณภาพอากาศมีปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 18 - 70 ไมโครกรัมต่อลูกบาศก์เมตร ส่วนค่าฝุ่นละออง ขนาดไม่เกิน 10 ไมครอน (PM 10) ตรวจวัดอยู่ในเกณฑ์มาตรฐาน ภาพรวมแนวโน้มค่าฝุ่นละอองลดลงจากเมื่อวานนี้ 18 เมษายน 2563 หลังพบจุดความร้อน (Hotspot) ลดลงในประเทศและนอกประเทศ โดยยังไม่พบมีค่าฝุ่น PM 2.5 อยู่ในระดับสีแดง แต่ยังพบมีค่าฝุ่นอยู่ในระดับสีส้มอีก 9 พื้นที่ เนื่องจากบริเวณภาคเหนือมีลมจากทิศตะวันตกเฉียงใต้กำลังปานกลางช่วยลดการสะสมของฝุ่นได้ ประกอบกับ ช่วงบ่ายอากาศจะยกตัวได้ดีขึ้นทำให้เกิดการระบายฝุ่นละอองได้ดีขึ้นและลดการสะสมของฝุ่นละอองในพื้นที่ ประกอบกับ ปัญหาหมอกควันข้ามแดนในอนุภูมิภาคแม่โขงจุดความร้อนลดลง ทำให้สำนักเลขาธิการอาเซียนได้ลดระดับการแจ้งเตือนปัญหาหมอกควันข้ามแดนในอนุภูมิภาคแม่โขงจากระดับ 3 ลงเป็นระดับ 2 เนื่องจากสถานการณ์ในภาพรวมดีขึ้นขณะนี้ กระทรวงทรัพยากรธรรมชาติและสิ่งแวดล้อม ได้เน้นการบังคับใช้กฎหมายอย่างจริงจังเกี่ยวกับการหาตัวผู้กระทำผิด เร่งรัดการติดตามคดี หากจับตัวผู้กระทำผิดได้ต้องเร่งส่งฟ้องและดำเนินคดีทันที โดยเจ้าหน้าที่ทุกคนปฏิบัติหน้าที่อย่างเต็มที่และจัดเวรยามเฝ้าระวังตลอดทั้งคืน เพื่อป้องกันไม่ให้ไฟป่ากลับมาลุกไหม้อีกครั้ง